Cchaj Čchi

**Cchaj Čchi** (, ; * 5. december 1955, Jung-an, Čína) je vrcholný čínsky politik, od októbra 2022 výkonný tajomník sekretariátu ústredného výboru Komunistickej strany Číny a člen Stáleho výboru Politbyra ústredného výboru Komunistickej strany Číny, najužšieho straníckeho vedenia, a od marca 2023 vedúci Hlavnej kancelárie ústredného výboru Komunistickej strany Číny a vedúci Kancelárie generálneho tajomníka Komunistickej strany Číny.

Predtým riadil pekinský mestský výbor KS Číny (2017 – 2022) a bol starostom Pekingu (2016 – 2017). Členom ústredného výboru KS Číny je od roku 2017. Pochádza z východočínskej provincie Fu-ťien, kde pracoval ako stranícky a štátny funkcionár na prefektúrnej a provinčnej úrovni, potom v rokoch 1999–2014 pôsobil v provincii Če-ťiang, naposledy ako zástupca guvernéra provincie. V roku 2014 bol preložený do Pekingu, pracoval v úrade Ústrednej komisie pre národnú bezpečnosť KS Číny (2014–2016).

## Život

### Mladosť a vzdelanie
Cchaj Čchi sa narodil 5. decembra 1955 v Jung-ane, v prefektúre San-ming, vo východočínskej provincii Fu-ťien. Jeho patrilineárny rodinný pôvod sa viaže k okresu Jou-si v tej istej prefektúre, pričom Jou-si niekedy býva nesprávne uvádzané ako jeho rodisko. V rokoch 1973–1975, počas Kultúrnej revolúcie, bol ako príslušník tzv. „vzdelanej mládeže“ vyslaný pracovať na vidiek v komúne Si-jang v rodnom Jung-ane.

Roku 1975 bol odporúčaný na vysokoškolské vzdelanie ako „študent z radov robotníkov, roľníkov a vojakov“, potom začal štúdium na katedre politickej výchovy Fuťienskej pedagogickej univerzity. V auguste 1975 sa stal členom Komunistickej strany Číny. Po absolvovaní bakalárskeho štúdia v roku 1978 zostal Cchaj Čchi na univerzite a v rokoch 1978–1983 pracoval ako úradník v kancelárii univerzitného straníckeho výboru.

### Kariéra v provinciách

#### Fu-ťien
V roku 1983 začal pracovať ako úradník v Hlavnej kancelárii fuťienského provinčného výboru KS Číny, roku 1985 sa stal zástupcom vedúceho oddelenia pre všeobecné záležitosti Hlavnej kancelárie. V marci 1986, v dôsledku aféry s falšovanými liekmi v Ťin-ťiangu, rezignoval vtedajší stranícky tajomník provincie Fu-ťien Siang Nan, načo ho vo funkcii nahradil Čchen Kuang-i. Približne o rok neskôr sa Cchaj Čchi stal Čchen Kuang-iho osobným dôverným sekretárom, tzv. *[[mi-šu]]*, hodnostne na úrovni vedúceho oddelenia; na tejto pozícii zotrval do roku 1991.

Následne pôsobil vo fuťienskom provinčnom straníckom výbore ako zástupca vedúceho Kancelárie pre politickú reformu (1991 – 1992), zástupca vedúceho Kancelárie pre budovanie strany (1992 – 1993), a nakoniec v rokoch 1993–1996 ako zástupca vedúceho Hlavnej kancelárie fuťienského provinčného výboru KS Číny.

Do prvej významnejšej politickej funkcie bol Cchaj Čchi menovaný roku 1994, kedy sa stal zástupcom straníckeho tajomníka San-mingu, mesta, resp. mestskej prefektúry na západe provincie Fu-ťien. Roku 1997 sa súčasne stal aj starostom mesta, pričom v oboch funkciách zotrval do roku 1999.

#### Če-ťiang
V predvečer nového milénia sa Chaj Čchi presunul do nového pôsobiska v susednej provincii Če-ťiang. Roku 1999 bol menovaný za zástupcu straníckeho tajomníka mesta, resp. mestskej prefektúry Čchü-čou a zvolený za jeho starostu. Na týchto postoch zotrval do roku 2002, kedy bol povýšený a menovaný za straníckeho tajomníka Čchü-čou, ktorým bol potom do roku 2004. Od apríla 2002 bol po zvyšok svojho ďalšieho pôsobenia v Če-ťiangu tiež členom čeťiangského provinčného výboru KS Číny. Následne v rokoch 2004 – 2007 zastával post straníckeho tajomníka mesta, resp. mestskej prefektúry Tchaj-čou.

V januári 2007 opustil stranícke vedenie mesta Tchaj-čou a bol menovaný za zástupcu straníckeho tajomníka Chang-čou, hlavného mesta provincie Če-ťiang. Následne tiež stál na čele mestskej exekutívy; 13. apríla 2007 ho changčouské mestské zhromaždenie ľudových zástupcov zvolilo za starostu. Cchaj Čchi sa okrem iného stal prvým starostom Chang-čou od dôb Kultúrnej revolúcie, ktorý nepochádzal z Če-ťiangu. Vo funkciu starostu zotrval do júla 2010.

21. januára 2010 bol menovaný za člena stáleho výboru čeťiangského provinčného výboru KS Číny, a následne v rokoch 2010-2013 zastával post vedúceho Organizačného oddelenia čeťiangského provinčného výboru KS Číny. 22. novembra 2013 bol menovaný za viceguvernéra provincie Če-ťiang, vo funkciu zotrval do 27. marca 2014.

### Pôsobenie v Pekingu
V marci 2014 bol Cchaj preložený do Pekingu, kde pracoval ako zástupca riaditeľa úradu Ústrednej komisie pre národnú bezpečnosť KS Číny, novozriadeného orgánu vedeného generálnym tajomníkom ÚV KS Číny Si Ťin-pchingom. Vzhľadom na jeho pracovné skúsenosti v Če-ťiangu a jeho povýšenie do centrálnych úradov v Pekingu bol Cchaj Čchi v médiách počítaný medzi úradníkov a politikov z Če-ťiangu, ktorí si získali dôveru a podporu Si Ťin-pchinga, nazývanými „Nová čeťiangská armáda“.

V októbri 2016 bol Cchaj Čchi menovaný za úradujúceho starostu Pekingu, kde nahradil Wang An-šuna, neskôr bol v januári 2017 zvolený za starostu Pekingu mestský ľudovým zhromaždením. Bol tiež zvolený za zástupcu tajomníka Pekinského mestského výboru KS Číny. V máji 2017 bol zvolený za tajomníka Pekinského mestského výboru KS Číny. Jeho voľba porušila takmer všetky konvencie politickej tradície po Kultúrnej revolúcii; nebol členom ani náhradníkom ústredného výboru a ujal sa funkcie, ktorá by za normálnych okolností zodpovedala členstvu v politbyre. Na záver XIX. zjazdu KS Číny v októbri 2017 bol zvolený za člena ústredného výboru a vzápätí bol ústredným výborom zvolený za člena politbyra.

Počas svojho pôsobenia v Pekingu podporoval ekologický rozvoj, najmä ochranu životného prostredia. Venoval sa tiež otázkam národnej bezpečnosti, najmä kybernetickej bezpečnosti. Spory vyvolala jeho politika cielená na vysťahovanie nelegálnych migrantov z Pekingu. Ako tajomník pekinskej strany bol zodpovedný za organizáciu zimných olympijských a paralympijských hier v Pekingu v roku 2022.

### Na najvyššej úrovni
Na XX. zjazde KS Číny v októbri 2022 bol potvrdený v politbyre a zvolený aj za člena stáleho výboru politbyra a tajomníka sekretariátu, pričom ako výkonný tajomník prevzal riadenie sekretariátu. V novembri 2022 odovzdal vedenie straníckej organizácie v Pekingu Jin Liovi. V marci 2023 sa stal riaditeľom hlavnej kancelárie ÚV KS Číny, vo funkcii vystriedal Ting Süe-sianga; stal sa tak prvým vedúcim hlavnej kancelárie, ktorý je zároveň členom stáleho výboru politbyra od čias Wang Tung-singa koncom 70. rokov. Zaujal aj funkciu podpredsedu Ústrednej komisie pre národnú bezpečnosť KS Číny.

## Referencie

## Iné projekty

## Zdroj

Kategória:Čínski politici
Kategória:Čínski komunisti
Kategória:Politici Komunistickej strany Číny